Legyen óvatos, ez a program tönkreteheti a MacBookja hangszóróját
Egyelőre nem tudni, mi áll a háttérben, de több MacBook-használó is arra panaszkodik, hogy az Adobe Premiere CC kiadása akár végleg elnémíthatja a laptop hangszóróját.
Szoftveres hibák voltak, vannak és lesznek is mindig, ám a videóvágásra alkalmas Adobe Premiere CC új, 2019-es verziójában olyan probléma ütötte most fel a fejét, amelynek igen kellemetlen dolog lehet a végeredménye: örökre elnémulhat tőle a MacBookok hangszórója.

A különös hibára a 9to5Mac hívta fel a figyelmet. Kiszúrták, hogy a szoftver hivatalos fórumában egyre több panaszos ír arról, hogy a program tönkretette MacBook számítógépe hangszóróját, pedig nem tett semmit, ami ilyen veszéllyel járt volna. Volt olyan, akinek mindössze két hónapos Pro készüléke bánta a dolgot.

A hiba az eddigi visszajelzések alapján a hangbeállításokkal kapcsolatos funkcióknál jön elő. Az egyik pórul járt felhasználó el is mesélte, nála hogyan történt mindez: épp egy projekten dolgozott, amikor a program váratlanul fülsiketítő hangot kezdett kiadni. Hosszú másodpercekig próbálta leállítani, ám nem járt sikerrel, mire pedig megoldotta, már túl késő volt: a gép hangszórója egyszerűen megadta magát.

Az esetet egy másik felhasználó rögzítette, de csak akkor indítsa el, ha a hangerőt előtte tényleg minimálisra állította:

Valószínűleg nem kiterjedt problémáról van szó, de érdemes körültekintőnek lenni, illetve az Adobe egyik illetékese szerint a munka idejére kikapcsolni a MacBookok mikrofonját. Ugyanis nem kizárt, hogy az lesz, ami a zajt generálja.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.
videovágó program Adobe Premiere hangszóró MacBook Macbook Pro hangerő adobe premiere cc